Document ID: 32014R0710

KOMISSION TÄYTÄNTÖÖNPANOASETUS (EU) N:o 710/2014,
annettu 23 päivänä kesäkuuta 2014,
Euroopan parlamentin ja neuvoston direktiivin 2013/36/EU mukaista laitoskohtaisista vakavaraisuusvaatimuksista tehtävää yhteistä päätöstä koskevan menettelyn soveltamisedellytyksistä vahvistettavista teknisistä täytäntöönpanostandardeista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta 26 päivänä kesäkuuta 2013 annetun Euroopan parlamentin ja neuvoston direktiivin 2013/36/EU (1) ja erityisesti sen 113 artiklan 5 kohdan kolmannen alakohdan,
sekä katsoo seuraavaa:
(1)
Jotta voitaisiin tehdä yhteinen päätös omien varojen riittävyydestä, maksuvalmiuden valvontaan liittyvistä valvontatoimenpiteistä sekä ryhmän kuhunkin laitokseen ja koko ryhmään sovellettavien maksuvalmius- ja pääomavaatimusten tasosta, on olennaista vaihtaa tehokkaasti asianmukaisia tietoja.
(2)
Sen varmistamiseksi, että yhteisen päätöksen tekomenettelyä sovelletaan yhdenmukaisesti, on tärkeää, että menettelyn jokainen vaihe määritellään selkeästi. Selkeä menettely helpottaa myös tietojenvaihtoa, edistää yhteisymmärrystä, kehittää valvontaviranomaisten välisiä suhteita ja tehostaa valvontaa.
(3)
Voidakseen suorittaa laitosryhmän riskinarvioinnin ja likviditeettiriskiprofiilin arvioinnin konsolidointiryhmän valvojalla olisi oltava kokonaiskäsitys ryhmän kaikkien laitosten, mukaan lukien unionin ulkopuolella toimivat laitokset, harjoittamasta toiminnasta. Sen vuoksi olisi edistettävä vuorovaikutusta unionin toimivaltaisten viranomaisten ja kolmansien maiden valvontaviranomaisten välillä, jotta unionin toimivaltaiset viranomaiset voisivat arvioida ryhmään kohdistuvia kokonaisriskejä.
(4)
On olennaista, että yhteisen päätöksen tekomenettelyn suunnittelu tapahtuu ajoissa ja realistisesti. Jokaisen toimivaltaisen viranomaisen olisi toimitettava asiaa koskevat tiedot ajoissa konsolidointiryhmän valvojalle. Jotta yksilölliset arvioinnit esitettäisiin ja tulkittaisiin johdonmukaisella ja yhtenäisellä tavalla, on tarpeen ottaa käyttöön yhteinen lomake laitoskohtaisten vakavaraisuuden arviointiprosessien tuloksia varten.
(5)
Yhtenäisten soveltamisedellytysten varmistamiseksi olisi määritettävä yhteisen riskinarvioinnin ja yhteisen päätöksen tekemisen vaiheet ottaen huomioon, että osa yhteiseen riskinarviointiin ja yhteisen päätöksen tekomenettelyyn liittyvistä tehtävistä voidaan hoitaa samanaikaisesti ja osa peräkkäin.
(6)
Jotta olisi helpompaa tehdä yhteisiä päätöksiä, on tärkeää, että päätöksentekomenettelyyn osallistuvat toimivaltaiset viranomaiset käyvät keskenään vuoropuhelua erityisesti ennen riskinarviointiraporttien ja yhteisten päätösten viimeistelyä.
(7)
Konsolidointiryhmän valvojan olisi toimitettava asianomaisille toimivaltaisille viranomaisille kaikki asiaa koskevat tiedot, joita ne tarvitsevat laatiakseen yksilöllisen riskinarviointinsa ja tehdäkseen yhteiset päätökset pääomasta ja likviditeetistä.
(8)
Ryhmän riskinarviointiraportti on keskeinen asiakirja, jonka avulla toimivaltaiset viranomaiset voivat saada käsityksen pankkiryhmän kokonaisriskiprofiilin arvioinnista ja kirjata kyseisen arvioinnin saadakseen aikaan yhteisen päätöksen omien varojen riittävyydestä ja ryhmän hallussa olevien omien varojen vaaditusta määrästä. Ryhmän likviditeettiriskiprofiilin arviointiraportti on tärkeä asiakirja, jonka avulla toimivaltaiset viranomaiset voivat saada käsityksen ryhmän yleisen likviditeettiprofiilin arvioinnista ja kirjata kyseisen arvioinnin. Jotta ryhmän kokonaisriskinarvioinnin ja likviditeettiriskinarvioinnin esitystapa olisi johdonmukainen, tukisi tarkoituksenmukaisia keskusteluita toimivaltaisten viranomaisten välillä ja mahdollistaisi luotettavien arviointien laatimisen valtioiden rajojen yli toimivien pankkiryhmien riskeistä, kyseisille raporteille olisi laadittava yhteiset lomakkeet.
(9)
Vaikka direktiivin 2013/36/EU 97 artiklan mukaisen vakavaraisuuden arviointiprosessin tulokset saatetaan dokumentoida eri jäsenvaltioissa eri tavoin riippuen siitä, kuinka kyseinen artikla on pantu täytäntöön kansallisessa lainsäädännössä, ja ottaen huomioon ohjeet, jotka Euroopan valvontaviranomainen (Euroopan pankkiviranomainen, jäljempänä ’EPV’) on antanut direktiivin 2013/36/EU 107 artiklan 2 kohdan mukaisesti, vakiolomakkeissa olisi oltava johdonmukaiset formaatit vakavaraisuuden arviointiprosessin havaintojen ja tulosten ilmoittamiseksi yhteisten päätösten tekemistä varten.
(10)
Ryhmän riskinarviointiraporttia ja ryhmän likviditeettiriskin arviointiraporttia ei pitäisi rajata toimivaltaisten viranomaisten yksittäisten osuuksien yhteenkokoamiseen. Molempia raportteja olisi käytettävä välineenä koko ryhmän yhteisessä riskinarvioinnissa ja ryhmän sisäisten erien vuorovaikutuksen analysoinnissa.
(11)
Vahvistamalla selkeät menettelyt yhteisen päätöksen sisältöä ja esittämistä varten olisi varmistettava, että yhteiset päätökset ovat kaikilta osin perusteltuja, sekä helpotettava kyseisten päätösten seurantaa ja niiden soveltamisen valvontaa.
(12)
Jotta voitaisiin selventää menettelyä, jota noudatetaan, kun yhteinen päätös on tehty, sekä tuoda avoimuutta päätöksen tulosten käsittelyyn ja helpottaa tarvittavia asianmukaisia jatkotoimia, olisi vahvistettava standardit perustellun yhteisen päätöksen tiedoksiantamista ja sen täytäntöönpanon valvontaa varten.
(13)
Olisi otettava käyttöön menettely, jota noudatetaan yhteisten päätösten ajantasaistuksissa, jotta voidaan varmistaa johdonmukaisen ja avoimen menettelytavan noudattaminen, toimivaltaisten viranomaisten riittävä osallistuminen ja tulosten tiedoksi antaminen.
(14)
Direktiivin 2013/36/EU 113 artiklan mukainen yhteistä päätöstä koskeva menettely sisältää menettelyn, jota noudatetaan, jos yhteistä päätöstä ei saada aikaan. Sen varmistamiseksi, että tämän menettelyyn sisältyvän osa-alueen soveltamisedellytykset ovat yhdenmukaiset, ja että päätökset ovat kaikilta osin perusteltuja ja vastaanottavan jäsenvaltion valvontaviranomaisten esittämät näkökannat ja varaumat käsitellään, olisi vahvistettava standardit päätösten tekemisessä noudatettavasta aikataulusta, jota noudatetaan tehtäessä päätöksiä, jos yhteistä päätöstä ei ole saatu aikaan, ja tällaisten päätösten yksityiskohtien tiedoksiantamisesta.
(15)
Tämä asetus perustuu teknisten täytäntöönpanostandardien luonnoksiin, jotka EPV on toimittanut komissiolle.
(16)
EPV on järjestänyt avoimen julkisen kuulemisen teknisten täytäntöönpanostandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1093/2010 (2) 37 artiklan mukaisesti perustetulta pankkialan osallisryhmältä,
ON HYVÄKSYNYT TÄMÄN ASETUKSEN:
I LUKU
KOHDE JA MÄÄRITELMÄT
1 artikla
Kohde
Tässä asetuksessa määritetään seuraavat direktiivin 2013/36/EU 113 artiklassa tarkoitetut yhteistä päätöstä koskevat menettelyt:
a)
menettely, jota noudatetaan yhteisen päätöksen tekemiseksi 113 artiklan 1 kohdan a alakohdassa tarkoitetuista seikoista, ottaen huomioon Euroopan parlamentin ja neuvoston asetuksen (EU) N:o 575/2013 (3) 7, 10 tai 15 artiklan nojalla mahdollisesti myönnetyt vapautukset;
b)
menettely, jota noudatetaan yhteisen päätöksen tekemiseksi 113 artiklan 1 kohdan b alakohdassa tarkoitetuista seikoista, ottaen huomioon Euroopan parlamentin ja neuvoston asetuksen (EU) N:o 575/2013 6, 8 tai 10 artiklan nojalla mahdollisesti myönnetyt vapautukset ja mahdollinen konsolidoitu soveltaminen kyseisen asetuksen 11 artiklan 3 kohdan nojalla.
2 artikla
Määritelmät
Tässä asetuksessa tarkoitetaan
1)
’asianomaisilla toimivaltaisilla viranomaisilla’ toimivaltaisia viranomaisia, jotka vastaavat EU:ssa emoyrityksenä toimivan laitoksen tytäryritysten, EU:ssa emoyrityksenä toimivan rahoitusalan holdingyhtiön tytäryritysten tai EU:ssa emoyrityksenä toimivan rahoitusalan sekaholdingyhtiön tytäryritysten valvonnasta jäsenvaltiossa;
2)
’muilla toimivaltaisilla viranomaisilla’ mitä tahansa seuraavista:
a)
toimivaltaiset viranomaiset, jotka eivät ole asianomaisia toimivaltaisia viranomaisia;
b)
viranomaiset tai elimet, jotka virallisesti tunnustetaan kansallisessa lainsäädännössä ja joille annetaan kansallisessa lainsäädännössä toimivalta valvoa asetuksen (EU) N:o 575/2013 4 artiklan 1 kohdan 27 alakohdan määritelmän mukaisia finanssialan yhteisöjä, jotka toimivat kyseisessä jäsenvaltiossa ja jotka eivät ole luottolaitoksia eivätkä sijoituspalveluyrityksiä;
3)
’SREP-raportilla’ raporttia, jossa esitetään direktiivin 2013/36/EU 97 artiklassa tarkoitetun vakavaraisuuden arviointiprosessin tulokset;
4)
’likviditeettiriskin arviointiraportilla’ raporttia, jossa esitellään direktiivin 2013/36/EU 97 artiklassa tarkoitetun likviditeettiriskin arviointiprosessin tulokset;
5)
’ryhmän riskien arviointiraportilla’ direktiivin 2013/36/EU 113 artiklan 2 kohdan a alakohdassa tarkoitettua laitosryhmän riskien arvioinnin sisältävää raporttia;
6)
’ryhmän likviditeettiriskin arviointiraportilla’ direktiivin 2013/36/EU 113 artiklan 2 kohdan b alakohdassa tarkoitettua laitosryhmän likviditeettiriskiprofiilin arvioinnin sisältävää raporttia;
7)
’yhteisellä pääomapäätöksellä’ 1 artiklan a alakohdassa tarkoitettuja seikkoja koskevaa yhteistä päätöstä;
8)
’yhteisellä likviditeettipäätöksellä’ 1 artiklan b alakohdassa tarkoitettuja seikkoja koskevaa yhteistä päätöstä.
II LUKU
YHTEISTÄ PÄÄTÖSTÄ KOSKEVA MENETTELY
3 artikla
Yhteistä päätöstä koskevan menettelyn vaiheiden suunnittelu
1. Konsolidointiryhmän valvojan ja asianomaisten toimivaltaisten viranomaisten on sovittava ennen yhteistä päätöstä koskevan menettelyn alkamista kyseisen menettelyn vaiheiden aikataulusta, jäljempänä ’yhteisen päätöksen aikataulu’. Jos asiasta ei päästä yhteisymmärrykseen, konsolidointiryhmän valvojan on vahvistettava yhteisen päätöksen aikataulu ottaen huomioon asianomaisten toimivaltaisten viranomaisten esittämät näkökannat ja varaumat.
2. Yhteisen päätöksen aikataulu on saatettava ajan tasalle vähintään kerran vuodessa, ja se kattaa seuraavat toimenpiteet:
a)
sopiminen 4 artiklan mukaisesta muiden toimivaltaisten viranomaisten ja kolmansien maiden toimivaltaisten viranomaisten osallistumisesta;
b)
asianomaisten toimivaltaisten viranomaisten 5artiklan mukaisesti laatimien SREP-raporttien ja likviditeettiriskin arviointiraporttien toimittaminen sekä muiden sellaisten toimivaltaisten viranomaisten ja kolmansien maiden toimivaltaisten viranomaisten osuuksien toimittaminen, jotka osallistuvat raporttien laatimiseen 4 artiklan 2 kohdan mukaisesti;
c)
ryhmän riskien arviointiraportin ja ryhmän likviditeettiriskin arviointiraportin luonnosten toimittaminen konsolidointiryhmän valvojalta asianomaisille toimivaltaisille viranomaisille 6 artiklan 6 kohdan mukaisesti sekä muille toimivaltaisille viranomaisille ja kolmansien maiden toimivaltaisille viranomaisille 4 artiklan 3 kohdan ja 6 artiklan 7 kohdan mukaisesti;
d)
7 artiklan mukainen konsolidointiryhmän valvojan ja asianomaisten toimivaltaisten viranomaisten välinen vuoropuhelu ryhmän riskien arviointiraportin ja ryhmän likviditeettiriskin arviointiraportin luonnoksista;
e)
ryhmän riskien arviointiraportin ja ryhmän likviditeettiriskin arviointiraportin toimittaminen konsolidointiryhmän valvojalta asianomaisille toimivaltaisille viranomaisille 8 artiklan 2 kohdan mukaisesti sekä muille toimivaltaisille viranomaisille ja kolmansien maiden toimivaltaisille viranomaisille 4 artiklan 3 kohdan ja 8 artiklan 5 kohdan mukaisesti;
f)
9 artiklan 1 kohdan mukainen yhteisen pääomapäätöksen ja yhteisen likviditeettipäätöksen luonnoksiin laadittujen osuuksien toimittaminen asianomaisilta toimivaltaisilta viranomaisilta konsolidointiryhmän valvojalle;
g)
10 artiklan 6 kohdan mukainen yhteisen pääomapäätöksen asiakirjaluonnoksen toimittaminen ja 11 artiklan 5 kohdan mukainen yhteisen likviditeettipäätöksen asiakirjaluonnoksen toimittaminen konsolidointiryhmän valvojalta asianomaisille toimivaltaisille viranomaisille;
h)
EU:ssa emoyrityksenä toimivan laitoksen ja ryhmään kuuluvien laitosten kuuleminen yhteisen pääomapäätöksen ja yhteisen likviditeettipäätöksen asiakirjaluonnoksista, jos jäsenvaltion lainsäädännössä sitä edellytetään;
i)
konsolidointiryhmän valvojan ja asianomaisten toimivaltaisten viranomaisten välinen vuoropuhelu yhteisen pääomapäätöksen ja yhteisen likviditeettipäätöksen luonnoksista;
j)
yhteisen pääomapäätöksen ja yhteisen likviditeettipäätöksen tekeminen 12 artiklan mukaisesti;
k)
13 artiklan mukainen konsolidointiryhmän valvojan ja asianomaisten toimivaltaisten viranomaisten yhteisen pääomapäätöksen ja yhteisen likviditeettipäätöksen antaminen tiedoksi EU:ssa emoyrityksenä toimivalle laitokselle ja ryhmään kuuluville laitoksille;
l)
sopiminen seuraavan vuoden yhteistä päätöstä koskevan menettelyn suunnitteluaikataulusta.
3. Yhteisen päätöksen aikataulun on täytettävä kaikki seuraavat vaatimukset:
a)
sen on ilmennettävä kunkin tehtävän laajuutta ja monimutkaisuutta ottaen huomioon ryhmän harjoittaman toiminnan koko, merkitys järjestelmän kannalta, luonne, laajuus ja monimutkaisuus sekä ryhmän riskiprofiili;
b)
siinä on otettava mahdollisuuksien mukaan huomioon sitoumukset, jotka konsolidointiryhmän valvoja ja asianomaiset toimivaltaiset viranomaiset ovat antaneet direktiivin 2013/36/EU 116 artiklan 1 kohdan kolmannen alakohdan c alakohdassa tarkoitetun valvontatarkkailuohjelman mukaisesti.
4. Yhteisen päätöksen aikataulua on tarkistettava tarvittaessa erityisesti 20 ja 21 artiklan mukaisesti suoritetun ylimääräisen ajantasaistuksen kiireellisyyden vuoksi.
5. Konsolidointiryhmän valvojan ja asianomaisten toimivaltaisten viranomaisten on annettava 2 kohdan h alakohdassa tarkoitetun, yhteisen päätöksen asiakirjaluonnoksiin liittyviä näkökohtia koskevan kuulemisen alustava ajankohta tiedoksi niille vastuulleen kuuluvan ryhmän laitoksille, joita kyseiset näkökohdat koskevat.
Konsolidointiryhmän valvojan ja asianomaisten toimivaltaisten viranomaisten on annettava 2 kohdan k alakohdassa tarkoitetun tiedoksiannon arvioitu ajankohta tiedoksi vastuulleen kuuluvan ryhmän laitoksille.
4 artikla
Muiden toimivaltaisten viranomaisten ja kolmansien maiden toimivaltaisten viranomaisten osallistuminen ryhmän riskien arviointiprosessiin
1. Konsolidointiryhmän valvoja voi päättää, että muut toimivaltaiset viranomaiset ja kolmansien maiden toimivaltaiset viranomaiset voivat osallistua ryhmän riskien arviointiraportin tai ryhmän likviditeettiriskin arviointiraportin laadintaan. Kyseinen päätös perustuu siihen, mikä merkitys sivuliikkeellä tai laitoksella on ryhmän kannalta ja mikä merkitys sillä on paikallisten markkinoiden kannalta.
Tällaiseen osallistumiseen on sovellettava luottamuksellisuusvaatimuksia, jotka vastaavat direktiivin 2013/36/EU VII osaston 1 luvun II jakson ja soveltuvin osin Euroopan parlamentin ja neuvoston direktiivin 2004/39/EY (4) 54 ja 58 artiklan vaatimuksia.
Konsolidointiryhmän valvojan ja kaikkien asianomaisten toimivaltaisten viranomaisten on arvioitava tätä vastaavuutta.
2. Jos konsolidointiryhmän valvoja päättää, että 2 artiklan 2 kohdan määritelmän mukainen muu toimivaltainen viranomainen tai kolmannen maan toimivaltainen viranomainen voi osallistua raportin laadintaan, molempien viranomaisten on sovittava muun toimivaltaisen viranomaisen tai kolmannen maan toimivaltaisen viranomaisen osallistumisen laajuudesta. Tällaiset sopimukset ovat sallittuja seuraavia tarkoituksia varten:
a)
ryhmän riskien arviointiraporttiin tai ryhmän likviditeettiriskin arviointiraporttiin laadittujen osuuksien toimittaminen konsolidointiryhmän valvojalle;
b)
a alakohdassa tarkoitettujen osuuksien sisällyttäminen ryhmän riskinarviointiraportin tai ryhmän likviditeettiriskin arviointiraportin luonnoksen tai lopullisen raportin liitteiksi.
3. Jos konsolidointiryhmän valvoja päättää, että muut toimivaltaiset viranomaiset tai kolmansien maiden toimivaltaiset viranomaiset voivat osallistua prosessiin, konsolidointiryhmän valvoja ei saa toimittaa ryhmän riskien arviointiraporttien ja ryhmän likviditeettiriskin arviointiraporttien luonnoksia ja lopullisia raportteja muille toimivaltaisille viranomaisille ja kolmansien maiden toimivaltaisille viranomaisille ilman kaikkien asianomaisten toimivaltaisten viranomaisten suostumusta.
4. Konsolidointiryhmän valvojan on toimitettava asianomaisille toimivaltaisille viranomaisille kaikki tiedot siitä, missä laajuudessa, millä tasolla ja minkä luonteisesti muut toimivaltaiset viranomaiset ja kolmansien maiden toimivaltaiset viranomaiset osallistuvat ryhmän riskien arviointiprosessiin, sekä siitä, missä määrin ryhmän riskinarviointiraportissa on hyödynnetty niiden toimittamia osuuksia.
5 artikla
SREP-raporttien ja likviditeettiriskin arviointiraporttien laatiminen
1. Jotta voidaan helpottaa tytäryritysten riskinarvioinnin tarkastelua yhteisessä päätöksessä direktiivin 2013/36/EU 113 artiklan 2 kohdan mukaisesti, asianomaisten toimivaltaisten viranomaisten on toimitettava konsolidointiryhmän valvojalle SREP-raporttinsa ja likviditeettiriskin arviointiraporttinsa hyvissä ajoin ja joka tapauksessa yhteisen päätöksen aikataulussa 3 artiklan 2 kohdan b alakohdan mukaisesti määritettyyn määräaikaan mennessä.
2. SREP-raportit on laadittava käyttäen liitteessä I olevaa lomaketta. Raportteja on täydennettävä pisteytystä koskevilla tiivistelmillä käyttäen liitteessä II olevaa taulukkoa 1 ja pääoman riittävyyttä koskevan arvioinnin tiivistelmällä käyttäen liitteessä II olevaa taulukkoa 2.
Likviditeettiriskin arviointiraportit on laadittava käyttäen liitteessä V olevaa lomaketta. Raportteja on täydennettävä pisteytystä koskevilla tiivistelmillä käyttäen liitteessä VI olevaa taulukkoa 1 ja likviditeettiä koskevan arvioinnin tiivistelmällä käyttäen liitteessä VI olevaa taulukkoa 2.
SREP-raportit ja likviditeettiriskin arviointiraportit voivat sisältää asianmukaisia lisätietoja.
6 artikla
Ryhmän riskien arviointiraportin ja ryhmän likviditeettiriskin arviointiraportin luonnosten laatiminen
1. Konsolidointiryhmän valvojan on laadittava ryhmän riskien arviointiraportin ja ryhmän likviditeettiriskin arviointiraportin luonnokset kunkin seuraavan seikan perusteella:
a)
valvojan oma SREP-raportti tai likviditeettiriskin arviointiraportti EU:ssa emoyrityksenä toimivasta laitoksesta ja kyseisestä ryhmästä;
b)
asianomaisten toimivaltaisten viranomaisten 5 artiklan mukaisesti toimittamat tytäryritysten SREP-raportit tai likviditeettiriskin arviointiraportit;
c)
4 artiklan 2 kohdan mukaiset muiden toimivaltaisten viranomaisten ja kolmansien maiden toimivaltaisten viranomaisten laatimat osuudet.
2. Edellä 1 kohdan a ja b alakohdassa tarkoitetut SREP-raportit ja likviditeettiriskin arviointiraportit sekä kyseisen kohdan c alakohdassa tarkoitetut osuudet on sisällytettävä ryhmän riskien arviointiraporttiin luonnoksen tai ryhmän likviditeettiriskin arviointiraportin luonnoksen liitteiksi.
3. Ryhmän riskien arviointiraportin ja ryhmän likviditeettiriskin arviointiraportin luonnosten on sisällettävä tulokset arvioinnista, jossa selvitetään, varmistavatko ryhmän ja sen laitosten käyttöön ottamat järjestelyt, strategiat, menettelyt ja mekanismit niiden riskien hyvän hallinnan ja riittävätkö niiden omat varat ja likviditeetti kyseisten riskien kattamiseen.
4. Ryhmän riskien arviointiraportin luonnos on laadittava käyttäen liitteessä III olevaa lomaketta. Raporttia on täydennettävä pisteytystä koskevilla tiivistelmillä käyttäen liitteessä IV olevaa taulukkoa 1 ja pääoman riittävyyttä koskevan arvioinnin tiivistelmällä käyttäen liitteessä IV olevaa taulukkoa 2.
Ryhmän likviditeettiriskin arviointiraportin luonnos on laadittava käyttäen liitteessä VII olevaa lomaketta. Raporttia on täydennettävä pisteytystä koskevilla tiivistelmillä käyttäen liitteessä VIII olevaa taulukkoa 1 ja likviditeettiä koskevan arvioinnin tiivistelmällä käyttäen liitteessä VIII olevaa taulukkoa 2.
5. Konsolidointiryhmän valvojan on suhteellisuusperiaatteen mukaisesti varmistettava kaikki seuraavat seikat:
a)
yhteisessä arvioinnissa otetaan huomioon laitosten merkitys ryhmän kannalta ja niiden merkitys paikallisten markkinoiden kannalta;
b)
ryhmän riskien arviointiraportin ja ryhmän likviditeettiriskin arviointiraportin luonnoksissa ilmoitetaan, kuinka laitosten merkitys on otettu huomioon.
6. Konsolidointiryhmän valvojan on toimitettava raporttien luonnokset asianomaisille toimivaltaisille viranomaisille hyvissä ajoin ja joka tapauksessa yhteisen päätöksen aikataulussa 3 artiklan 2 kohdan c alakohdan mukaisesti määritettyyn määräaikaan mennessä.
7. Jollei 4 artiklan 3 kohdassa tarkoitetusta sopimuksesta muuta johdu, konsolidointiryhmän valvoja voi toimittaa ryhmän riskien arviointiraportin ja ryhmän likviditeettiriskin arviointiraportin luonnokset muille toimivaltaisille viranomaisille ja kolmansien maiden toimivaltaisille viranomaisille.
7 artikla
Ryhmän riskien arviointiraportin ja ryhmän likviditeettiriskin arviointiraportin luonnoksia koskeva vuoropuhelu
1. Konsolidointiryhmän valvojan on päätettävä asianomaisten toimivaltaisten viranomaisten kanssa ryhmän riskien arviointiraportin ja ryhmän likviditeettiriskin arviointiraportin luonnoksia koskevan vuoropuhelun muodosta ja laajuudesta.
2. Konsolidointiryhmän valvojan ja asianomaisten toimivaltaisten viranomaisten on keskusteltava 6 artiklan 1 kohdassa tarkoitettuihin yksittäisiin SREP-raportteihin ja likviditeettiriskin arviointiraportteihin sisällytettyjen määrällisten ehdotusten täsmäytyksestä tapauksen mukaan ryhmän riskien arviointiraportin ja ryhmän likviditeettiriskin arviointiraportin luonnoksissa olevien määrällisten ehdotusten kanssa.
3. Edellä 2 kohdassa tarkoitettujen määrällisten ehdotusten on sisällettävä vähintään seuraavat ehdotukset:
a)
ehdotetut omien varojen määrät, jotka laitosryhmän vaaditaan pitävän konsolidoidulla tasolla ja kyseiseen ryhmään kuuluvien laitosten yksittäisen laitoksen tasolla direktiivin 2013/36/EU 104 artiklan 1 kohdan a alakohdan mukaisesti;
b)
ehdotetut erityisten maksuvalmiusvaatimusten tasot, jotka laitosryhmän vaaditaan täyttävän konsolidoidulla tasolla ja kaikkien kyseiseen ryhmään kuuluvien laitosten yksittäisen laitoksen tasolla direktiivin 2013/36/EU 105 artiklan mukaisesti.
8 artikla
Ryhmän riskien arviointiraportin ja ryhmän likviditeettiriskin arviointiraportin viimeistely
1. Konsolidointiryhmän valvojan on viimeisteltävä 7 artiklan tarkoitetun vuoropuhelun perusteella ryhmän riskien arviointiraportti ja ryhmän likviditeettiriskin arviointiraportti käyttäen 6 artiklassa tarkoitettujen, ryhmän riskien arviointiraportin ja ryhmän likviditeettiriskin arviointiraportin luonnosten muotoa ja sisältöä. Konsolidointiryhmän valvojan on annettava selvitys kaikista ryhmän riskien arviointiraporttiin tai ryhmän likviditeettiriskin arviointiraporttiin tehdyistä olennaisista muutoksista. Muutoksissa on otettava huomioon vuoropuhelun tulokset, ja niihin on sisällyttävä ryhmän riskien arviointiraportin tai ryhmän likviditeettiriskin arviointiraportin liitteisiin tehdyt asianmukaiset ajantasaistukset.
2. Konsolidointiryhmän valvojan on toimitettava ryhmän riskien arviointiraportti ja ryhmän likviditeettiriskin arviointiraportti asianomaisille toimivaltaisille viranomaisille hyvissä ajoin ja joka tapauksessa yhteisen päätöksen aikataulussa 3 artiklan 2 kohdan e alakohdan mukaisesti määritettyyn määräaikaan mennessä.
3. Neljän kuukauden jakso, jonka aikana yhteinen pääomapäätös on saatava aikaan, alkaa direktiivin 2013/36/EU 113 artiklan 2 kohdan a alakohdan mukaisesti siitä, kun ryhmän riskien arviointiraportti toimitetaan asianomaisille toimivaltaisille viranomaisille.
4. Yhden kuukauden jakso, jonka aikana yhteinen likviditeettipäätös on saatava aikaan, alkaa direktiivin 2013/36/EU 113 artiklan 2 kohdan b alakohdan mukaisesti siitä, kun ryhmän likviditeettiriskin arviointiraportti toimitetaan asianomaisille toimivaltaisille viranomaisille.
5. Jollei 4 artiklan 3 kohdassa tarkoitetusta sopimuksesta muuta johdu, konsolidointiryhmän valvoja voi toimittaa ryhmän riskien arviointiraportin ja ryhmän likviditeettiriskin arviointiraportin muille toimivaltaisille viranomaisille ja kolmansien maiden toimivaltaisille viranomaisille.
9 artikla
Yhteisen pääomapäätöksen ja yhteisen likviditeettipäätöksen luonnoksiin toimitettavien osuuksien laatiminen
1. Asianomaisten toimivaltaisten viranomaisten on toimitettava konsolidointiryhmän valvojalle osuutensa yhteisen pääomapäätöksen ja yhteisen likviditeettipäätöksen luonnoksiin hyvissä ajoin ja joka tapauksessa yhteisen päätöksen aikataulussa 3 artiklan 2 kohdan f alakohdan mukaisesti määritettyyn määräaikaan mennessä. Osuuksien on katettava kaikki yhteisen päätöksen tekomenettelyn piiriin kuuluvan laitosryhmän laitokset.
2. Konsolidointiryhmän valvojan on osallistuttava yhteisen pääomapäätöksen luonnoksen laadintaan. Sen osuuksiin on sisällyttävä kaikki seuraavat:
a)
ryhmän kaikki sellaiset laitokset yksittäisen laitoksen tasolla, jotka ovat saaneet toimiluvan konsolidointiryhmän valvojan lainkäyttöalueella ja jotka kuuluvat yhteisen päätöksen tekomenettelyn piiriin;
b)
laitosryhmä konsolidoidulla tasolla.
3. Konsolidointiryhmän valvojan on osallistuttava yhteisen likviditeettipäätöksen luonnoksen laadintaan. Sen osuuksiin on sisällyttävä kaikki seuraavat:
a)
ryhmän kaikki laitokset yksittäisen laitoksen tasolla, jos kyseiset laitokset ovat saaneet toimiluvan konsolidointiryhmän valvojan lainkäyttöalueella ja kuuluvat yhteisen päätöksen tekomenettelyn piiriin;
b)
laitosryhmä konsolidoidulla tasolla.
4. Yhteisen pääomapäätöksen luonnokseen toimitettavissa osuuksissa on esitettävä kaikki 10 artiklassa tarkoitetut seikat.
5. Yhteisen likviditeettipäätöksen luonnokseen toimitettavissa osuuksissa on esitettävä kaikki 11 artiklassa tarkoitetut seikat.
10 artikla
Yhteisen pääomapäätöksen luonnoksen laatiminen
1. Konsolidointiryhmän valvojan on laadittava kaikilta osin perusteltu yhteisen pääomapäätöksen luonnos, joka kattaa ryhmän ja kyseiseen ryhmään kuuluvat laitokset. Yhteisen pääomapäätöksen luonnoksessa on esitettävä kaikki seuraavat:
a)
konsolidointiryhmän valvojan ja yhteisen päätöksen tekomenettelyyn osallistuvien asianomaisten toimivaltaisten viranomaisten nimet;
b)
sen laitosryhmän nimi ja luettelo kaikista niistä ryhmään kuuluvista laitoksista, joihin yhteinen pääomapäätös liittyy ja joihin sitä sovelletaan;
c)
viitetiedot yhteisten pääomapäätösten laadintaan, viimeistelyyn ja soveltamiseen sovellettavasta unionin lainsäädännöstä ja kansallisesta lainsäädännöstä;
d)
yhteisen pääomapäätöksen luonnoksen ja siihen mahdollisesti tehtävien ajantasaistusten päiväys;
e)
direktiivin 2013/36/EU 73 ja 97 artiklan soveltamista koskeva päätelmä;
f)
laitosryhmän hallussa olevien konsolidoitujen omien varojen riittävyyttä koskeva päätelmä;
g)
kunkin ryhmään kuuluvan laitoksen hallussa olevien laitoskohtaisten omien varojen riittävyyttä koskeva päätelmä;
h)
niiden laitoskohtaisten omien varojen määrää koskeva päätelmä, jotka kunkin ryhmään kuuluvan laitoksen on direktiivin 2013/36/EU 104 artiklan 1 kohdan a alakohdan mukaisesti pidettävä hallussaan;
i)
niiden konsolidoitujen omien varojen määrää koskeva päätelmä, jotka laitosryhmän on direktiivin 2013/36/EU 104 artiklan 1 kohdan a alakohdan mukaisesti pidettävä hallussaan;
j)
tiedot vakavaraisuutta koskevista vähimmäisvaatimuksista, joita sovelletaan kuhunkin laitokseen asetuksen (EU) N:o 575/2013 92 artiklan ja direktiivin 2013/36/EU 103, 129, 130, 131 ja 133 artiklan nojalla, sekä mahdollisista muista vakavaraisuutta tai makrotason vakavaraisuutta koskevista vaatimuksista, ohjeista, suosituksista tai varoituksista;
k)
viitepäivämäärä, johon e-i alakohdan mukaiset päätelmät liittyvät;
l)
tarvittaessa h ja i alakohdan mukaisten päätelmien täytäntöönpanoaikataulu.
2. Edellä 1 kohdan e alakohdassa tarkoitetussa päätelmässä on esitettävä kaikki seuraavat seikat:
a)
arviointi siitä, onko ryhmään kuuluvilla laitoksilla moitteettomat, tehokkaat ja kattavat strategiat ja menettelyt, joiden avulla ne arvioivat, ylläpitävät ja jakavat sisäistä pääomaa, sekä siitä, ovatko tällaiset strategiat ja menettelyt ajan tasalla;
b)
arviointi siitä, riittävätkö sisäisen pääoman määrät, laatu ja jakautuminen kattamaan sen luonteiset ja tasoiset riskit, joita ryhmään kuuluviin laitoksiin kohdistuu tai saattaa kohdistua;
c)
arviointi siitä, ovatko ryhmään kuuluvat laitokset toteuttaneet asianmukaiset järjestelyt, strategiat, menettelyt ja mekanismit kaikkien direktiivissä 2013/36/EU ja asetuksessa (EU) N:o 575/2013 asetettujen vaatimusten noudattamiseksi;
d)
arviointi siitä, varmistavatko ryhmään kuuluvien laitosten käyttämät järjestelyt, strategiat, menettelyt ja mekanismit niiden riskien hyvän hallinnan ja kattamisen;
e)
tiedot direktiivin 2013/36/EU 102 artiklan sekä 104 artiklan 1 kohdan b-l alakohdan mukaisten valvontatoimenpiteiden ja -valtuuksien soveltamisesta a-d alakohdassa yksilöityjen puutteiden korjaamiseksi.
3. Edellä 1 kohdan f ja g alakohdassa tarkoitettujen päätelmien on liityttävä ja tukeuduttava 1 kohdan e alakohdassa tarkoitettuun päätelmään.
4. Edellä 1 kohdan h ja i alakohdassa tarkoitettujen päätelmien on täytettävä kaikki seuraavat vaatimukset:
a)
ne on muotoiltava määränä tai suhteena tai niiden yhdistelmänä;
b)
niissä on annettava yksityiskohtaiset tiedot vaadittujen omien lisävarojen laadusta;
c)
niiden on liityttävä ja tukeuduttava 1 kohdan e alakohdassa tarkoitettuun päätelmään.
5. Päätelmien, jotka koskevat kutakin ryhmään kuuluvaa laitosta yksilöllisesti ja laitosryhmää konsolidoidusti, on oltava selkeästi tunnistettavissa yhteisen pääomapäätöksen asiakirjaluonnoksessa.
6. Konsolidointiryhmän valvojan on toimitettava yhteisen pääomapäätöksen asiakirjaluonnos asianomaisille toimivaltaisille viranomaisille hyvissä ajoin ja joka tapauksessa yhteisen päätöksen aikataulussa 3 artiklan 2 kohdan g alakohdan mukaisesti määritettyyn määräaikaan mennessä.
11 artikla
Yhteisen likviditeettipäätöksen luonnoksen laatiminen
1. Konsolidointiryhmän valvojan on laadittava kaikilta osin perusteltu yhteisen likviditeettipäätöksen luonnos, joka kattaa ryhmän ja kyseiseen ryhmään kuuluvat laitokset. Yhteisen likviditeettipäätöksen luonnoksessa on esitettävä kaikki seuraavat seikat:
a)
konsolidointiryhmän valvojan ja yhteisen päätöksen tekomenettelyyn osallistuvien asianomaisten toimivaltaisten viranomaisten nimet;
b)
sen laitosryhmän nimi ja luettelo kaikista niistä ryhmään kuuluvista laitoksista, joihin yhteinen likviditeettipäätös liittyy ja joihin sitä sovelletaan;
c)
viitetiedot yhteisten likviditeettipäätösten laadintaan, viimeistelyyn ja soveltamiseen sovellettavasta unionin lainsäädännöstä ja kansallisesta lainsäädännöstä;
d)
yhteisen likviditeettipäätöksen luonnoksen ja siihen mahdollisesti tehtävien ajantasaistusten päiväys;
e)
päätelmä ryhmän likviditeetin riittävyydestä konsolidoidulla tasolla;
f)
päätelmä kunkin ryhmään kuuluvan laitoksen likviditeetin riittävyydestä yksittäisen laitoksen tasolla;
g)
päätelmä toimenpiteistä, jotka on toteutettu, jotta voidaan puuttua maksuvalmiuden valvontaan liittyviin merkittäviin seikkoihin ja olennaisiin havaintoihin, myös riskien luokittelun ja käsittelyn asianmukaisuuteen direktiivin 2013/36/EU 86 artiklassa vaaditun mukaisesti sekä tarpeeseen vahvistaa erityisiä maksuvalmiusvaatimuksia kyseisen direktiivin 150 artiklan mukaisesti kullekin ryhmään kuuluvalle laitokselle yksittäisen laitoksen tasolla ja koko ryhmälle konsolidoidulla tasolla;
h)
tiedot muista asianomaisista vakavaraisuutta tai makrotason vakavaraisuutta koskevista vaatimuksista, ohjeista, suosituksista tai varoituksista;
i)
viitepäivämäärä, johon e-g alakohdan mukaiset päätelmät liittyvät;
j)
tarvittaessa g alakohdan tarkoitetun päätelmän täytäntöönpanoaikataulu.
2. Edellä 1 kohdan e ja f alakohdassa tarkoitetussa päätelmässä on esitettävä kaikki seuraavat seikat:
a)
arviointi siitä, ovatko ryhmään kuuluvat laitokset toteuttaneet tehokkaat strategiat, toimintatavat, menettelyt ja järjestelmät, joilla tunnistetaan, mitataan, hallitaan ja valvotaan likviditeettiriskiä tarkoituksenmukaisten ajanjaksojen ajan;
b)
arviointi siitä, onko ryhmään kuuluvien laitosten likviditeetti yksittäisen laitoksen tasolla ja koko ryhmän likviditeetti konsolidoidulla tasolla riittävä kattamaan likviditeettiriskit;
c)
arviointi siitä, ovatko ryhmään kuuluvat laitokset toteuttaneet asianmukaiset järjestelyt, strategiat, menettelyt ja mekanismit kaikkien direktiivissä 2013/36/EU ja asetuksessa (EU) N:o 575/2013 asetettujen vaatimusten noudattamiseksi.
3. Edellä 1 kohdan g alakohdassa tarkoitetussa päätelmässä on oltava yksityiskohtaiset tiedot toteutettujen toimenpiteiden luonteesta. Jos kyseiset toimenpiteet liittyvät tarpeeseen vahvistaa erityisiä maksuvalmiusvaatimuksia direktiivin 2013/36/EU 105 artiklan mukaisesti, päätelmässä on oltava yksityiskohtaiset tiedot kyseisten erityisten maksuvalmiusvaatimusten esitystavasta.
4. Päätelmien, jotka koskevat kutakin ryhmään kuuluvaa laitosta yksilöllisesti ja laitosryhmää konsolidoidusti, on oltava selkeästi tunnistettavissa yhteisen likviditeettipäätöksen asiakirjaluonnoksessa.
5. Konsolidointiryhmän valvojan on toimitettava yhteisen likviditeettipäätöksen asiakirjaluonnos asianomaisille toimivaltaisille viranomaisille hyvissä ajoin ja joka tapauksessa yhteisen päätöksen aikataulussa 3 artiklan 2 kohdan g alakohdan mukaisesti määritettyyn määräaikaan mennessä.
12 artikla
Yhteisen pääomapäätöksen ja yhteisen likviditeettipäätöksen aikaansaaminen
1. Käytyään asianomaisten toimivaltaisten viranomaisten kanssa 3 artiklan 2 kohdan i alakohdassa tarkoitettua vuoropuhelua yhteisen pääomapäätöksen ja yhteisen likviditeettipäätöksen luonnoksista konsolidointiryhmän valvojan on tarvittaessa tarkistettava yhteisen pääomapäätöksen ja yhteisen likviditeettipäätöksen luonnoksia kyseisten päätösten viimeistelemiseksi.
2. Konsolidointiryhmän valvojan ja kaikkien asianomaisten toimivaltaisten viranomaisten on päästävä sopimukseen yhteisestä pääomapäätöksestä ja yhteisestä likviditeettipäätöksestä.
3. Konsolidointiryhmän valvojan ja kaikkien asianomaisten toimivaltaisten viranomaisten edustajien, joilla on tarvittavat valtuudet, on vahvistettava sopimus kirjallisesti toimivaltaisten viranomaistensa sitouttamiseksi.
13 artikla
Yhteisen pääomapäätöksen ja yhteisen likviditeettipäätöksen antaminen tiedoksi
1. Konsolidointiryhmän valvojan on toimitettava yhteistä pääomapäätöstä koskeva asiakirja ja yhteistä likviditeettipäätöstä koskeva asiakirja EU:ssa emoyrityksenä toimivan laitoksen ylimmälle hallintoelimelle hyvissä ajoin ja joka tapauksessa yhteisen päätöksen aikataulussa 3 artiklan 2 kohdan k alakohdan mukaisesti määritettyyn määräaikaan mennessä. Konsolidointiryhmän valvojan on vahvistettava tämä tiedoksianto asianomaisille toimivaltaisille viranomaisille.
2. Jäsenvaltion asianomaisten toimivaltaisten viranomaisten on toimitettava kyseisessä jäsenvaltiossa toimiluvan saaneiden laitosten ylimmille hallintoelimille yhteistä pääomapäätöstä koskevan asiakirjan ja yhteistä likviditeettipäätöstä koskevan asiakirjan ne osat, joilla on merkitystä kunkin laitoksen kannalta, hyvissä ajoin ja joka tapauksessa yhteisen päätöksen aikataulussa 3 artiklan 2 kohdan k alakohdan mukaisesti määritettyyn määräaikaan mennessä.
3. Konsolidointiryhmän valvojan on tarvittaessa keskusteltava yhteistä pääomapäätöstä koskevasta asiakirjasta ja yhteistä likviditeettipäätöstä koskevasta asiakirjasta EU:ssa emoyrityksenä toimivan laitoksen kanssa selittääkseen sille päätöksiä koskevia yksityiskohtaisia tietoja ja päätösten soveltamista.
4. Jäsenvaltion asianomaisten toimivaltaisten viranomaisten on tarvittaessa keskusteltava yhteistä pääomapäätöstä koskevan asiakirjan ja yhteistä likviditeettipäätöstä koskevan asiakirjan niistä osista, joilla on merkitystä kunkin laitoksen kannalta, kyseiseen jäsenvaltioon sijoittautuneiden laitosten kanssa selittääkseen niille päätöksiä koskevia yksityiskohtaisia tietoja ja päätösten soveltamista.
14 artikla
Yhteisen pääomapäätöksen ja yhteisen likviditeettipäätöksen soveltamisen valvonta
1. Konsolidointiryhmän valvojan on annettava 13 artiklan 3 kohdassa tarkoitetun keskustelun tulos tiedoksi asianomaisille toimivaltaisille viranomaisille, jos EU:ssa emoyrityksenä toimivan laitoksen edellytetään toteuttavan jommankumman seuraavista toimista:
a)
direktiivin 2013/36/EU 104 artiklan 1 kohdan a alakohdan mukaisten täydentävien omien varojen vaatimusten noudattaminen yksittäisen laitoksen tasolla tai konsolidoidulla tasolla,
b)
puuttuminen maksuvalmiuden valvontaan liittyviin merkittäviin seikkoihin tai olennaisiin havaintoihin taikka direktiivin 2013/36/EU 105 artiklan mukaisten erityisten maksuvalmiusvaatimusten noudattaminen yksittäisen laitoksen tasolla tai konsolidoidulla tasolla.
2. Asianomaisten toimivaltaisten viranomaisten on annettava 13 artiklan 4 kohdassa tarkoitetun keskustelun tulos tiedoksi konsolidointiryhmän valvojalle, jos kyseisessä jäsenvaltiossa toimiluvan saaneen laitoksen edellytetään toteuttavan jommankumman seuraavista toimista:
a)
direktiivin 2013/36/EU 104 artiklan 1 kohdan a alakohdan mukaisten täydentävien omien varojen vaatimusten noudattaminen yksittäisen laitoksen tasolla,
b)
puuttuminen maksuvalmiuden valvontaan liittyviin merkittäviin seikkoihin tai olennaisiin havaintoihin tai direktiivin 2013/36/EU 105 artiklan mukaisten erityisten maksuvalmiusvaatimusten noudattaminen yksittäisen laitoksen tasolla.
3. Konsolidointiryhmän valvojan on toimitettava 2 kohdassa tarkoitetun keskustelun tulokset muille asianomaisille toimivaltaisille viranomaisille.
4. Konsolidointiryhmän valvojan ja asianomaisten toimivaltaisten viranomaisten on valvottava niiden yhteisten pääomapäätösten ja yhteisten likviditeettipäätösten soveltamista, joilla on merkitystä kunkin niiden vastuulla olevaan ryhmään kuuluvan laitoksen kannalta.
III LUKU
ERIMIELISYYDET JA YHTEISEN PÄÄTÖKSEN PUUTTUESSA TEHTÄVÄT PÄÄTÖKSET
15 artikla
Päätöksentekomenettely yhteisen päätöksen puuttuessa
1. Jos konsolidointiryhmän valvoja ja asianomaiset toimivaltaiset viranomaiset eivät ole tehneet keskenään yhteistä pääomapäätöstä 8 artiklan 3 kohdassa tarkoitetun määräajan kuluessa tai yhteistä likviditeettipäätöstä 8 artiklan 4 kohdassa tarkoitetun määräajan kuluessa, direktiivin 2012/36/EU 113 artiklan 3 kohdassa tarkoitetut päätökset on vahvistettava kirjallisesti, ja ne on tehtävä viimeistään seuraavista päivämääristä myöhempänä:
a)
tapauksen mukaan kuukauden kuluttua 8 artiklan 3 tai 4 kohdassa tarkoitetusta määräajasta;
b)
kuukauden kuluttua siitä, kun EPV on antanut neuvoja saatuaan direktiivin 2013/36/EU 113 artiklan 2 kohdan kolmannen alakohdan mukaisen kuulemista koskevan pyynnön;
c)
kuukauden kuluttua siitä, kun EPV on tehnyt direktiivin 2013/36/EU 113 artiklan 3 kohdan ensimmäisen tai toisen alakohdan mukaisen päätöksen, tai minä tahansa muuna päivänä, jonka EPV on vahvistanut tällaisessa päätöksessä.
2. Asianomaisten toimivaltaisten viranomaisten on annettava konsolidointiryhmän valvojalle tiedoksi päätökset, jotka ne ovat tehneet yksittäisen laitoksen tasolla yhteisen päätöksen puuttuessa.
3. Konsolidointiryhmän valvojan on sisällytettävä 2 kohdassa tarkoitetut päätökset ja yksittäisen laitoksen tasolla ja konsolidoidulla tasolla tehdyt päätöksensä yhteen asiakirjaan ja toimitettava kyseinen asiakirja kaikille asianomaisille toimivaltaisille viranomaisille.
4. Jos EPV:tä on kuultu, 3 kohdassa tarkoitetussa asiakirjassa on oltava selvitys mahdollisista EPV:n neuvoista tehdyistä poikkeamista.
16 artikla
Pääomapäätösten laatiminen yhteisen pääomapäätöksen puuttuessa
1. Päätökset, jotka tehdään yhteisen pääomapäätöksen puuttuessa, on esitettävä asiakirjassa, joka sisältää kaikki seuraavat seikat:
a)
konsolidointiryhmän valvojan tai pääomapäätöksen tekevän asianomaisen toimivaltaisen viranomaisen nimi;
b)
sen laitosryhmän nimi tai sen ryhmään kuuluvan laitoksen nimi, johon pääomapäätös liittyy ja johon sitä sovelletaan;
c)
viitetiedot pääomapäätösten laadintaan, viimeistelyyn ja soveltamiseen sovellettavasta unionin lainsäädännöstä ja kansallisesta lainsäädännöstä;
d)
pääomapäätöksen päiväys;
e)
direktiivin 2013/36/EU 73 ja 97 artiklan soveltamista koskeva päätelmä;
f)
konsolidoidulla tasolla tehtävien pääomapäätösten osalta laitosryhmän hallussa olevien konsolidoitujen omien varojen riittävyyttä koskeva päätelmä;
g)
yksittäisen laitoksen tasolla tehtävien pääomapäätösten osalta kyseisen laitoksen hallussa olevien laitoskohtaisten omien varojen riittävyyttä koskeva päätelmä;
h)
konsolidoidulla tasolla tehtävien pääomapäätösten osalta niiden omien varojen määrää koskeva päätelmä, jotka laitosryhmän on direktiivin 2013/36/EU 104 artiklan 1 kohdan a alakohdan mukaisesti pidettävä hallussaan konsolidoidulla tasolla;
i)
yksittäisen laitoksen tasolla tehtävien pääomapäätösten osalta niiden omien varojen määrää koskeva päätelmä, jotka kyseisen laitoksen on direktiivin 2013/36/EU 104 artiklan 1 kohdan a alakohdan mukaisesti pidettävä hallussaan yksittäisen laitoksen tasolla;
j)
tiedot vakavaraisuutta koskevista vähimmäisvaatimuksista, joita sovelletaan kyseiseen laitokseen asetuksen (EU) N:o 575/2013 92 artiklan ja direktiivin 2013/36/EU 103, 129, 130, 131 ja 133 artiklan nojalla, sekä mahdollisista muista vakavaraisuutta tai makrotason vakavaraisuutta koskevista vaatimuksista, ohjeista, suosituksista tai varoituksista;
k)
viitepäivämäärä, johon e-i alakohdan mukaiset päätelmät liittyvät;
l)
tarvittaessa kuvaus siitä, miten muiden asianomaisten toimivaltaisten viranomaisten tai konsolidointiryhmän valvojan riskinarviointia, näkemyksiä ja varaumia tarkastellaan;
m)
tarvittaessa h ja i alakohdan mukaisten päätelmien täytäntöönpanoaikataulu.
2. Yksittäisen laitoksen tasolla tai konsolidoidulla tasolla tehtävien pääomapäätösten, jotka tehdään yhteisen pääomapäätöksen puuttuessa, on täytettävä 10 artiklan 2, 3 ja 4 kohdassa säädetyt vaatimukset tapauksen mukaan.
17 artikla
Likviditeettipäätösten laatiminen yhteisen likviditeettipäätöksen puuttuessa
1. Likviditeettipäätös, joka tehdään yhteisen likviditeettipäätöksen puuttuessa, on esitettävä asiakirjassa, joka sisältää kaikki seuraavat seikat:
a)
konsolidointiryhmän valvojan tai likviditeettipäätöksen tekevän asianomaisen toimivaltaisen viranomaisen nimi;
b)
sen laitosryhmän nimi tai sen ryhmään kuuluvan laitoksen nimi, johon likviditeettipäätös liittyy ja johon sitä sovelletaan;
c)
viitetiedot likviditeettipäätösten laadintaan, viimeistelyyn ja soveltamiseen sovellettavasta unionin lainsäädännöstä ja kansallisesta lainsäädännöstä;
d)
likviditeettipäätöksen päiväys;
e)
konsolidoidulla tasolla tehtävien likviditeettipäätösten osalta päätelmä laitosryhmän likviditeetin riittävyydestä konsolidoidulla tasolla;
f)
yksittäisen laitoksen tasolla tehtävien likviditeettipäätösten osalta päätelmä kyseisen laitoksen likviditeetin riittävyydestä yksittäisen laitoksen tasolla;
g)
konsolidoidulla tasolla tehtävien likviditeettipäätösten osalta päätelmä toimenpiteistä, jotka on toteutettu, jotta voidaan puuttua maksuvalmiuden valvontaan liittyviin merkittäviin seikkoihin ja olennaisiin havaintoihin, myös riskien luokittelun ja käsittelyn asianmukaisuuteen direktiivin 2013/36/EU 86 artiklassa vaaditun mukaisesti, sekä tarpeeseen vahvistaa erityisiä maksuvalmiusvaatimuksia kyseisen direktiivin 105 artiklan mukaisesti ryhmälle konsolidoidulla tasolla;
h)
yksittäisen laitoksen tasolla tehtävien likviditeettipäätösten osalta päätelmä toimenpiteistä, jotka on toteutettu, jotta voidaan puuttua maksuvalmiuden valvontaan liittyviin merkittäviin seikkoihin ja olennaisiin havaintoihin, myös riskien luokittelun ja käsittelyn asianmukaisuuteen direktiivin 2013/36/EU 86 artiklassa vaaditun mukaisesti, sekä tarpeeseen vahvistaa erityisiä maksuvalmiusvaatimuksia kyseisen direktiivin 105 artiklan mukaisesti kyseiselle laitokselle yksittäisen laitoksen tasolla;
i)
viitepäivämäärä, johon e-h alakohdassa tarkoitetut päätelmät liittyvät;
j)
tiedot muista asianomaisista vakavaraisuutta tai makrotason vakavaraisuutta koskevista vaatimuksista, ohjeista, suosituksista tai varoituksista;
k)
tarvittaessa kuvaus siitä, miten muiden asianomaisten toimivaltaisten viranomaisten tai konsolidointiryhmän valvojan riskinarviointia, näkemyksiä ja varaumia tarkastellaan;
l)
tarvittaessa g ja h alakohdan mukaisten päätelmien täytäntöönpanoaikataulu.
2. Yksittäisen laitoksen tasolla tai konsolidoidulla tasolla tehtävien likviditeettipäätösten, jotka tehdään yhteisen likviditeettipäätöksen puuttuessa, on täytettävä 11 artiklan 2 ja 3 kohdassa säädetyt vaatimukset.
18 artikla
Yhteisen pääomapäätöksen tai yhteisen likviditeettipäätöksen puuttuessa tehtyjen pääomapäätösten ja likviditeettipäätösten antaminen tiedoksi
1. Konsolidointiryhmän valvojan on toimitettava 15 artiklan 3 kohdassa tarkoitettu päätösasiakirja EU:ssa emoyrityksenä toimivan laitoksen ylimmälle hallintoelimelle.
2. Jäsenvaltion asianomaisten toimivaltaisten viranomaisten on toimitettava kyseisessä jäsenvaltiossa toimiluvan saaneiden laitosten ylimmille hallintoelimille ne osat 1 kohdassa tarkoitetusta päätösasiakirjasta, jotka koskevat kutakin kyseisistä laitoksista.
3. Konsolidointiryhmän valvojan on tarvittaessa keskusteltava päätösasiakirjasta EU:ssa emoyrityksenä toimivan laitoksen kanssa selittääkseen sille yhteisen pääomapäätöksen tai yhteisen likviditeettipäätöksen puuttuessa tehtyihin pääomapäätöksiin tai likviditeettipäätöksiin liittyviä yksityiskohtaisia tietoja ja päätösten soveltamista.
4. Jäsenvaltion asianomaisten toimivaltaisten viranomaisten on tarvittaessa keskusteltava kyseiseen jäsenvaltioon sijoittautuneiden laitosten kanssa kutakin laitosta koskevista päätösasiakirjan osista selittääkseen niille yhteisen pääomapäätöksen tai yhteisen likviditeettipäätöksen puuttuessa tehtyihin pääomapäätöksiin tai likviditeettipäätöksiin liittyviä yksityiskohtaisia tietoja ja päätösten soveltamista.
19 artikla
Yhteisen pääomapäätöksen ja yhteisen likviditeettipäätöksen puuttuessa tehtyjen pääomapäätösten tai likviditeettipäätösten soveltamisen valvonta
Konsolidointiryhmän valvojan ja asianomaisten toimivaltaisten viranomaisten on valvottava niiden pääomapäätösten ja likviditeettipäätösten soveltamista, jotka on tehty yhteisen pääomapäätöksen tai yhteisen likviditeettipäätöksen puuttuessa ja joilla on merkitystä kunkin niiden vastuulla olevaan ryhmään kuuluvan laitoksen kannalta.
IV LUKU
YHTEISTEN PÄÄTÖSTEN JA YHTEISEN PÄÄTÖKSEN PUUTTUESSA TEHTYJEN PÄÄTÖSTEN AJANTASAISTUS JA YLIMÄÄRÄINEN AJANTASAISTUS
20 artikla
Yhteisten päätösten ylimääräinen ajantasaistus
1. Jos konsolidointiryhmän valvoja tai asianomainen toimivaltainen viranomainen esittää yhteisen pääomapäätöksen tai yhteisen likviditeettipäätöksen ylimääräistä ajantasaistusta koskevan pyynnön direktiivin 2013/36/EU 113 artiklan 4 kohdan mukaisesti, konsolidointiryhmän valvojan on annettava kyseinen pyyntö tiedoksi kaikille asianomaisille toimivaltaisille viranomaisille. Ylimääräisessä ajantasaistuksessa on noudatettava 9-14 artiklan mukaista menettelyä.
2. Jos asianomainen toimivaltainen viranomainen pyytää muuhun laitokseen kuin EU:ssa emoyrityksenä toimivaan laitokseen, EU:ssa emoyrityksenä toimivaan rahoitusalan holdingyhtiöön tai EU:ssa emoyrityksenä toimivaan rahoitusalan sekaholdingyhtiöön liittyvän yhteisen päätöksen ajantasaistamista konsolidointiryhmän valvojalta kahdenvälisesti, pyyntö on esitettävä kirjallisesti ja perusteltava.
Konsolidointiryhmän valvojan on annettava ensimmäisessä alakohdassa tarkoitettu pyyntö tiedoksi kaikille asianomaisille toimivaltaisille viranomaisille. Pyyntöihin on sisällyttävä 10 artiklan mukainen yhteisen pääomapäätöksen asiakirjaluonnos tai 11 artiklan mukainen yhteisen likviditeettipäätöksen asiakirjaluonnos. Konsolidointiryhmän valvojan on vahvistettava määräaika, johon mennessä asianomaisten toimivaltaisten viranomaisten on otettava kantaa siihen, onko ajantasaistus suoritettava kahdenvälisesti.
Jos asianomaisilta toimivaltaisilta viranomaisilta ei saada ilmoitettuun määräaikaan mennessä pyyntöä ajantasaistuksen suorittamisesta muuten kuin kahdenvälisesti, konsolidointiryhmän valvojan ja asianomaisten toimivaltaisten viranomaisten, jotka olivat pyytäneet ylimääräistä ajantasaistusta, on osallistuttava yhteisen päätöksen tekemiseen ja sovittava siitä kahdenvälisesti.
3. Jos asianomainen toimivaltainen viranomainen ei halua toimittaa osuutta ajantasaistettuun yhteiseen päätöksen 9 artiklan mukaisesti, konsolidointiryhmän valvojan on laadittava ajantasaistettu yhteinen päätös asianomaiselta toimivaltaiselta viranomaiselta yhteiseen päätösasiakirjaan saadun viimeisimmän osuuden perusteella.
21 artikla
Yhteisen päätöksen puuttuessa tehtyjen päätösten vuotuinen ja ylimääräinen ajantasaistus
1. Yhteisen päätöksen puuttuessa tehtyjen päätösten vuotuisessa ajantasaistuksessa on noudatettava 3 artiklan 2 kohdan mukaisia vaiheita siltä osin kuin jokaisella vaiheella on merkitystä direktiivin 2013/36/EU 97 artiklan 4 kohdan soveltamisen kannalta.
2. Yhteisen päätöksen puuttuessa direktiivin 2013/36/EU 113 artiklan 4 kohdan mukaisesti tehtyjen päätösten ylimääräisessä ajantasaistuksessa on noudatettava 9-14 artiklan mukaista menettelyä.
V LUKU
LOPPUSÄÄNNÖKSET
22 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä kesäkuuta 2014.

Labels: 7
2
4
9